作者:杜甫
標題:舟出江陵南浦，奉寄鄭少尹
內容:更欲投何處，飄然去此都。形骸元土木，舟楫複江湖。社稷纏妖氣，干戈送老儒。百年同棄物，萬國盡窮途。雨洗平沙靜，天銜闊岸紆。鳴螿隨泛梗，別燕赴秋菰。棲託難高臥，饑寒迫向隅。寂寥相喣沫，浩蕩報恩珠。溟漲鯨波動，衡陽雁影徂。南征問懸榻，東逝想乘桴。濫竊商歌聽，時憂卞泣誅。經過憶鄭驛，斟酌旅情孤。